

**ŠILALĖS RAJONO SAVIVALDYBĖS**

**TARYBA**

**SPRENDIMAS**

**DĖL LEIDIMO IMTI ILGALAIKĘ PASKOLĄ INVESTICINIAMS PROJEKTAMS FINANSUOTI**

2015 m. liepos 30 d. Nr. T1-180

Šilalė

Vadovaudamasi Lietuvos Respublikos vietos savivaldos įstatymo 16 straipsnio 2 dalies 28 punktu, Lietuvos Respublikos biudžeto sandaros įstatymo 10 straipsnio 1 dalies 1 punktu, Lietuvos Respublikos 2015 metų valstybės biudžeto ir savivaldybių biudžetų finansinių rodiklių patvirtinimo įstatymo 11 straipsniu, Savivaldybių skolinimosi taisyklių, patvirtintų Lietuvos Respublikos Vyriausybės 2004 m. kovo 26 d. nutarimu Nr. 345 „Dėl Savivaldybių skolinimosi taisyklių patvirtinimo“, 4 punktu ir atsižvelgdama į 2015 m. Šilalės rajono savivaldybės biudžete skirtus nepakankamus asignavimus bei Savivaldybės kontrolieriaus 2015 m. liepos 21 d. išvadą Nr. 6-5/15 (3.3) „Dėl Šilalės rajono savivaldybės ilgalaikės paskolos ėmimo galimybių“, Šilalės rajono savivaldybės taryba n u s p r e n d ž i a:

1. Leisti 2015 m. Šilalės rajono savivaldybei teisės aktų nustatyta tvarka imti 543240 Eur ilgalaikę paskolą 5 metų laikotarpiui.

2. Savivaldybės asignavimų valdytojas – Šilalės rajono savivaldybės administracija, naudoja gautą paskolą vykdyti investicinius projektus:

2.1.„Pajūrio mstl. vandens tiekimo ir nuotekų tvarkymo infrastruktūros plėtra“ – 346930 Eur;

2.2. „Grimzdų k. visuomeninės paskirties erdvių tvarkymas ir įrengimas rekreacijai bei turiningo laisvalaikio praleidimui“ – 19120 Eur;

2.3. „Jucaičių k. visuomeninės paskirties erdvių tvarkymas ir įrengimas rekreacijai bei turiningo laisvalaikio praleidimui“ – 18440 Eur;

2.4.„Socialinių ryšių tarp vietinės visuomenės Šilalės ir Mamonovo savivaldybėse stiprinimas per sportinę veiklą (įrangai)“ – 136430 Eur;

2.5. „Žadeikių k. „Šventų“ parko įrengimas rekreacijai bei turiningo laisvalaikio praleidimui“ – 22320 Eur.

3. Įgalioti Savivaldybės administracijos direktorių organizuoti paskolos paėmimo konkursą ir pasirašyti paskolos sutartį.

4. Garantuoti konkursą laimėjusiam bankui Savivaldybės biudžeto lėšomis (einamojoje sąskaitoje) ir užtikrinti, kad paskola ir palūkanos bus grąžinamos iš rajono Savivaldybės biudžeto lėšų.

5. Numatyti, kad esant poreikiui, Savivaldybės tarybos sprendimu gali būti pakeistas šio sprendimo 2 punkte nurodytų projektų sąrašas, papildant jį naujais projektais, neviršijant bendrosios paskolos sumos.

6. Pavesti Savivaldybės administracijos Finansų skyriui užtikrinti paskolos grąžinimą bei paskolos aptarnavimo išlaidų apmokėjimą iš rajono savivaldybės biudžeto lėšų.

7. Paskelbti informaciją apie šį sprendimą vietinėje spaudoje, o visą sprendimą – Šilalės rajono savivaldybės interneto svetainėje www.silale.lt ir Teisės aktų registre.

Šis sprendimas gali būti skundžiamas Lietuvos Respublikos administracinių bylų teisenos įstatymo nustatyta tvarka.

Meras Jonas Gudauskas